pqbaqan lalu qalang

pqbaqan lalu qalang

cquliq na ita Tayal hiya ga mqyanux cqa rrgyax, maki piyux qalang ro maki piyux lalu uyi. ro qabax lalu qalang qani ga ini hmci smlalu, qani hiya ga spuwah hknyan, ro qlupan ro qnxan na bnheci ta. qutux qutux qalang ga maki imi nya nanak, maki pinqiyuwan nya nanak uyi. yaw qani skura ita ga pisan calay qutux baq kmaayl na biru rroq . baqun nya rapal kakay na bnheci ta, ro t’tun cami nya maha son nanu musa, ro pinbaqi nanu yaw.

spwahan na lalu rroq ga piyux calay, kruma ga nyan kmayal rnkyasan n ya pisan nqa “b’bu rgyax”, “kyamay”, “mkrkyas”, “b’nux”. kruma ga nyan biru kako kkyung nya uyi, pisan nqa “puqing llyung”, “ki’an qsya”, “puqing qsya” ini ga “syax gong”, kruma ga maki uyi spuwah k’man ini ga qsinux mwah smlalu, pisan “ra’an”, “qongu rgyax na biyok”, “hmwaw na yungay”. qabax lalu qani ga iyat maha hmtu smlalu ay, qani hiya ga spuwah kntayux na bnheci ro sinnoya naha maha trang pungun qa laqi knbahan ga qbaqun naha blaq ini ga qutih qa cqani, maki qsya ini ga maki qsinux?

kruma ga brwan naha yaw uyi. kruma ga wayal pnciriq ki’an qaca ga ini ga maki cquliq wayal magan qelis, ini ga wayal mu tyaba na qsinux ga, spuwah naha yaw qaca musa smlalu. nanu mica qa lalu rroq na ita Tayal ga musa smku yaw na cquliq ki rroq uyi. pungan ta krryax qa kmayal bnheci lalu qabax qani ga, si qbaqun maha kako qnxan na cquliq cyunga .

ro lalu rroq ta qani ga maki uyi ryaniq kke ta. piyux lalu ga spuwah qutux puqing na ke ro twangan naha kke skura inu ini ga kke kako. pisan nqa ke “bawiq” qani imi nya ga bawiq ro “iyik” imi nya ga iyik, ro “qalang” imi nya ga qalang ro pungan ta maki cka lalu qa qabax zi qani ga si qbaqun cyan maki inu, pisan maki qutux qalang lalu nya ga “qalang iyik” imi nya ga “qalang iyik”. ryaniq nya qani ga nanu mica qa ana iyat ta cukaw biru rroq hiya, ro spuwah ta kke ta qani musa baqun inu ryaniq nya.

mehong nya lga, nyan mwah cquliq Ipun la, pyugan naha ke Ipun qa lalu rroq myan. mehong lga pyugan naha ke Thelu loyi, kruma ga spuwah hngiyang ke ta, kruma ga spuwah imi ke ta. kruma ga qutux rroq ga maki tyugan lalu nya, qutux ga lalu Tayal, qutux ga lalu Ipun, qutux ga lalu Thelu. pkkayal qa cquliq Tayal ga skayal naha lalu cbalay. ana ga maki tanux ini ga konbun ga pyungan naha lalu binah la. bsyaq maha kya lga baqun lalu Thelu nanak qa piyux cquliq la, ro kngyan naha lalu Tayal.

nanu mica qa sobih kawas qani ga nyan cami klokah rmurux “saying ke na lalu rroq”, maki bang go qaca ga brwan naha ke Tayal ro ke Thelu, sktayux loyi kke ta qani. ktalan naha lalu na Tayal rroq lga, baq mqas hnheci la, baha hmcwa qaca ga kntayux naha. ro nyan mhtux loyi.

ro lalu rroq qani ga spuwah yaw pinhknyan uyi. cquliq na ita Tayal cyunga ga qmalup maki cqa cka rgyax, mehong lga mwah tnqalang qutux ki’an ro si kaki kya. cyunga ga trang mshyi minqutux lga mhtux qa xqayus na lalu la.

kruma ga qutux lalu ga mhtux cqa ini ptnaq na qalang, imi nya ga skahul inu mwah qa ki’an xqayus qalang cquliq naha qaca, ro mwah mshyi cqani. nanu mica qa spuwah ta lalu rroq qani ga, baqun ta maha ryaniq ro pingknyan na minrok ta qani. kruma cquliq knbaqan ga spuwah lalu rroq musa mubuy qutux wayay, tuyay ta tayux skura inu mshyi ita Atayal, ro qaca qa cbalay na brwan ni bnheci ta cyunga, us ga spuwah kke ta miru nanak.

mwani lga nyan cami mrwa yaw na “pbiru lalu rroq” uyi. pqwasan biru, qalang, bnheci, ro mmrkyas msqun ta musa hmkangi ro tayux rgyax. ro pqiyu yaw qa bnheci, sening mrkyas lga musa miru, smku, ro syasing, ro sbiru na ke Tayal. kruma ga psyan naha cqa biru rroq, babaw nya lga musa ta hkani qutux qutux lalu rroq ga, baqun ta tayux lalu nya, pinqiyuwan nya ro psingan nya. qabax qani ga iyat maha smku gaga nanak, qani ga psbaqan laqi uyi. qabax laqi knbahan naha ga spuwah lalu rroq musa pqbaq kke ta Tayal, ro musa msrroq inlungan skura rroq uyi, nanu mica qa baqun naha maha “lalu rroq qani ga iyat phuqil, qani ga knbaqan na nyan mqyanux”

ro ita Tayal hiya ga hminas tayux rehi na son su nanu cukaw lalu rroq qani. kruma mngayan mcisan ga spuwah lalu Tayal musa rmurux syobay naha, ana ga ini naha paqut cikay qalang. qani hiya ga uka hayi rehi. cbalay na ptyawun siga musa pkkyal ki cquliq qalang naha, ro baqun maha son nanu mrwa qutux lalu qani ro pqiyu cikay cwalun su. baha hmcwa lalu rroq qani ga aro ni qabax qalang iyat qutux he nanak. siga msrroq inlungan qmasux, smwan ta musa rmurux yaw qani.

lalu rroq qani ga maki uyi qpiying na psbaqan. psbaqun ta laqi maha son nanu lmpux lalu qalang maki cqa psbaqan, teta naha baqun maha imi na “lalu rroq”qani, pisan maha baqun “kyamay” ga nanu imi, ro laxi hmci qminam, ro baqun “qyunam” ga nanu imi, ro baqun naha gluw qutux gaga, qabax yaw qani ga musa psbaq laqi maha msrroq inlungan skura rroq ta.

te puqing lga lalu rroq qani ga gaga biru rroq na ita cquliq Tayal. hiya ga brwan kke ta, ziray ta, ro skura ta, ro qsliq ta. uka brbal ro enpit qa bnheci ta cyunga, ana ga spuwah kke, spuwah lalu, smatu naha knbaqan ski mwani. qutux qutux qalang ga maki qutux pinqiyuwan, qani hiya ga qutux ryaniq mbinah muyax. trang ta nyan mkayal qabax lalu qani ga, ini rpyut qa pinhknyan na bnheci ta. kmayal cami maha “maki na lalu ga ini karux cquliq la” qani hiya ga kntayux na lalu Tayal.

zyuwaw na:ke na cquliq Tayal